สมโพธิ์เจแปนฯ หันลุยรายย่อย ตั้งเป้าโต25%
สมโพธิ์ เจแปนฯ ตั้งเป้าเบี้ยรับรวมปีนี้โต 20-25% ปรับแผนลุยรายย่อยกระจายความเสี่ยง
25 ก.พ. 2558

สมโพธิ์ เจแปนฯ ตั้งเป้าเบี้ยรับรวมปีนี้โต 20-25% ปรับแผนลุยรายย่อยกระจายความเสี่ยง 
นายชิเกโอะ ไซโต ประธานกรรมการบริหาร บริษัท สมโพธิ์ เจแปน นิปปอนโคอะ ประกันภัย (ประเทศไทย) เปิดเผยว่า ปี 2558 นี้ บริษัทตั้งเป้าเบี้ยรับรวมโตขึ้น 20-25% จากปีก่อน โดยจะขยายฐานลูกค้ารายย่อยเพื่อกระจายความเสี่ยงและสร้างสมดุลของรายได้ จากอดีตที่เน้นทำตลาดลูกค้าใหญ่เกือบ 100% เมื่อเกิดอุทกภัยครั้งใหญ่ในปี 2554 ทำให้บริษัทได้รับผลกระทบมาก
“เราไม่กังวลเรื่องการทำตลาดลูกค้ารายย่อย เพราะบริษัทแม่ที่ญี่ปุ่นมีความเชี่ยวชาญ และเป็นบริษัทที่มีความแข็งแกร่งมากในตลาดลูกค้ารายย่อย ซึ่งเราจะอาศัยความรู้ และทักษะจากบริษัทแม่นำมาปรับใช้กับตลาดประกันภัยในไทย” นายชิเกโอะ กล่าว
ทั้งนี้ ตามข้อมูลของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) หลังจากเกิดน้ำท่วมใหญ่ปลายปี 2554 บริษัทสมโพธิ์ เจแปนฯ ได้เพิ่มทุนรวดเดียว 2,820.02 ล้านบาท จาก 300 ล้านบาท เป็น 3,120.02 ล้านบาทในปัจจุบัน
นายชิเกโอะ กล่าวว่า ในระยะยาวบริษัทต้องการมีสัดส่วนเบี้ยประกันจากประกันภัยรถยนต์กลุ่มรายย่อย 40% ซึ่งปัจจุบันมีเพียง 10% และสัดส่วนเบี้ยประกันภัยที่ไม่ใช่รถยนต์ 60% จากปัจจุบัน 90% โดยปลายปีที่ผ่านมาได้พัฒนาคอลเซ็นเตอร์ที่มีพนักงานให้บริการ 10 คน เพื่อรับแจ้งเหตุจากลูกค้าประกันภัยรถยนต์ และประสานงานให้พนักงานสำรวจภัยออกไปยังที่เกิดเหตุ
สำหรับไตรมาส 2 จะพัฒนาระบบสำรวจภัยด้วยการใช้เทคโนโลยีเพื่อให้บริการลูกค้าในกรุงเทพฯ โดยสามารถเคลมสินไหมทดแทนได้ทางอินเทอร์เน็ต
“ปัจจุบันเราสามารถรับมือการเคลมประกันรถยนต์ได้ด้วยกำลังคนที่มีอยู่ โดยเคลมเฉลี่ยต่อเดือนอยู่ที่ประมาณ 600 เคลม” นายชิเกโอะ กล่าว
นายชิเกโอะ กล่าวด้วยว่า ตลาดรายย่อยยังมีโอกาสอีกมาก เพราะลูกค้ามีความต้องการหลากหลาย บริษัทจะพัฒนาสินค้าที่ตรงกับความต้องการของตลาดและราคาถูกใจผู้บริโภค เช่น ประกันการเดินทางไปญี่ปุ่น นอกจากนี้จะมีการเปิดสาขาใหม่ในหัวเมืองใหญ่ๆ จาก 6 แห่ง เป็น 9 แห่ง เพิ่มช่องทางการขายผ่านตัวแทน และประชาสัมพันธ์ชื่อบริษัทให้เป็นที่รู้จักแก่รายย่อย